b'\n_START_ARTICLE_\nJonavos sporto arena\n_START_SECTION_\nIstorija\n_START_PARAGRAPH_\n2006\xc2\xa0m. Jonavos rajono savivaldyb\xc4\x97s taryba pritar\xc4\x97, kad b\xc5\xabt\xc5\xb3 statomas Jonavos rajono savivaldyb\xc4\x97s sporto, sveikatingumo ir pramog\xc5\xb3 kompleksas. Buvo nutarta Jonavoje statyti ir rekonstruoti keturis sportinius-pramoginius objektus. Pirmajame etape pastatyta ir \xc4\xafrengin\xc4\x97jamas universalus sporto centras, kitaip dar vadinamas Jonavos arena. Planuota baigti 2016\xc2\xa0m. Statyb\xc4\x85 i\xc5\xa1 esm\xc4\x97s finansuoja Lietuvos valstyb\xc4\x97. Dal\xc4\xaf l\xc4\x97\xc5\xa1\xc5\xb3 skyr\xc4\x97 Jonavos rajono savivaldyb\xc4\x97. Bendrov\xc4\x97 \xe2\x80\x9eAchema\xe2\x80\x9c skirti l\xc4\x97\xc5\xa1\xc5\xb3 Jonavos arenai nesutiko._NEWLINE_2007\xc2\xa0m. Sporto komplekso id\xc4\x97jos konkurs\xc4\x85 laim\xc4\x97jo keturi\xc5\xb3 architekt\xc5\xb3 grup\xc4\x97. Ram\xc5\xabnas Grubinskas, Laura Amankavi\xc4\x8di\xc5\xabt\xc4\x97, Vytautas Putna, Lilija Putnien\xc4\x97. Architektai dalyvavo visuose statybos etapuose._NEWLINE_2008\xc2\xa0m. paskelbta komplekso vizija ir surengtas konkursas projektavimo darbams._NEWLINE_2010\xc2\xa0m. buvo baigtas rengti statinio projektas, gautas statybos leidimas, skirtas 0,9 mln. Lt finansavimas i\xc5\xa1 valstyb\xc4\x97s investicij\xc5\xb3 programos. Konkurso b\xc5\xabdu buvo parinktas rangovas. Rangos sutarties vert\xc4\x97\xc2\xa0\xe2\x80\x93 26,5 mln. lit\xc5\xb3. Arena r\xc5\xabpinosi tuometiniai Jonavos rajono vadovai\xc2\xa0\xe2\x80\x93 meras Bronislovas Liutkus, vicemerai Mindaugas Sinkevi\xc4\x8dius ir Vytas Vaicekauskas._NEWLINE_2010\xc2\xa0m. rugs\xc4\x97jo 4 d. buvo \xc4\xafleista kapsul\xc4\x97 su lai\xc5\xa1ku ateities kartoms. Ceremonijoje dalyvavo Seimo nariai Mindaugas Bastys, Andrius Mazuronis, Aleksandras Sacharukas, Mantas Vara\xc5\xa1ka, jonavietis Rimantas Sinkevi\xc4\x8dius, K\xc5\xabno kult\xc5\xabros ir sporto departamento generalinis direktorius Klemensas Rim\xc5\xa1elis, Tinklinio federacijos generalinis sekretorius Juozas Lapeika, 2011\xc2\xa0m. Europos krep\xc5\xa1inio \xc4\x8dempionato organizacinio komiteto vykdomasis direktorius Mindaugas \xc5\xa0pokas, Jonavos sporto mokyklos aukl\xc4\x97tiniai krep\xc5\xa1ininkas Darius Maskoli\xc5\xabnas, boksininkas Rimvydas Bilius bei futbolininkas Dominykas Galkevi\xc4\x8dius, taip pat Jonavos sporto centro direktor\xc4\x97 Regina Stupurien\xc4\x97, perskai\xc4\x8diusi lai\xc5\xa1k\xc4\x85 apie prad\xc4\x97tas statybas._NEWLINE_Nuo 2010\xc2\xa0m. rudens iki 2012\xc2\xa0m. pavasario (beveik pustre\xc4\x8di\xc5\xb3 met\xc5\xb3) numatytoje teritorijoje vyko tik lauko in\xc5\xbeinerini\xc5\xb3 tinkl\xc5\xb3 statybos darbai, nes darb\xc5\xb3 eiga priklaus\xc4\x97 nuo skiriam\xc5\xb3 l\xc4\x97\xc5\xa1\xc5\xb3, beveik \xc5\xa1imtu procent\xc5\xb3 skiriam\xc5\xb3 valstyb\xc4\x97s._NEWLINE_2011\xc2\xa0m. arenai buvo skirta dar 2 milijonai lit\xc5\xb3. U\xc5\xbe juos atlikti pagrind\xc5\xb3 \xc4\xafrengimo, grunto kasimo, polini\xc5\xb3 pamat\xc5\xb3 ir r\xc5\xabsio sien\xc5\xb3 \xc4\xafrengimo, i\xc5\xa1or\xc4\x97s vandentiekio tinkl\xc5\xb3 \xc4\xafrengimo, sporto sal\xc4\x97s drena\xc5\xbeo \xc4\xafrengimo, \xc5\xa1ilumini\xc5\xb3 tras\xc5\xb3 \xc4\xafrengimo darbai._NEWLINE_2012\xc2\xa0m. arenos statybai skirta dar 2 milijonai lit\xc5\xb3. 2013\xc2\xa0m. gautas 3,5 mln. finansavimas._NEWLINE_2014\xc2\xa0m. 4 milijonai lit\xc5\xb3 buvo skirti i\xc5\xa1 valstyb\xc4\x97s investicij\xc5\xb3 programos, o 1,7 milijono lit\xc5\xb3\xc2\xa0\xe2\x80\x93 i\xc5\xa1 savivaldyb\xc4\x97s biud\xc5\xbeeto._NEWLINE_2015\xc2\xa0m. arenos statybai numatyta skirti 3,7 mln. lit\xc5\xb3 (1,07 mln. eur\xc5\xb3). U\xc5\xbe juos t\xc4\x99siami vidaus \xc4\xafrengimo darbai, patalp\xc5\xb3 apdaila, prad\xc4\x97ti gerb\xc5\xabvio tvarkymo darbai._NEWLINE_2015\xc2\xa0m. kovo 17 d. pastatytoje arenoje kilo nedidelis gaisras. Deg\xc4\x97 ir buvo u\xc5\xbegesintas pastato stogas._NEWLINE_2015\xc2\xa0m. vasar\xc4\x85 aren\xc4\x85 atvyk\xc4\x99s ap\xc5\xbei\xc5\xabr\xc4\x97jo Lietuvos premjeras Algirdas Butkevi\xc4\x8dius. \xc4\xaevertin\xc4\x99s, kad \xc4\xaf statin\xc4\xaf buvo sud\xc4\x97ta t\xc5\xabkstan\xc4\x8diai kubini\xc5\xb3 metr\xc5\xb3 betono, si\xc5\xabl\xc4\x97 u\xc5\xbe tok\xc4\xaf projekt\xc4\x85 \xe2\x80\x9elabai stipriai\xe2\x80\x9c bausti, ve\xc5\xbeti studentus rodyti, kaip nereikia projektuoti, nes investuota suma neatitinka pastato vert\xc4\x97s. Pasak Lietuvos ministro pirmininko, u\xc5\xbe toki\xc4\x85 sum\xc4\x85 buvo galima \xc4\xafrengti 3 sales (krep\xc5\xa1inio, dvi kitoms sporto \xc5\xa1akoms) ir basein\xc4\x85. Kaip sektin\xc4\x85 pavyzd\xc4\xaf Lietuvos premjeras nurod\xc4\x97 \xc5\xa0akius, kur kompakti\xc5\xa1ka 1300 viet\xc5\xb3 Sporto arena buvo pastatyta u\xc5\xbe 7 mln. lit\xc5\xb3 (visas sporto kompleksas su krep\xc5\xa1inio sale, baseinu, s\xc5\xabkurine vonia\xc2\xa0\xe2\x80\x93 u\xc5\xbe 10 mln. Lt). Jonavos arenos statybai gavus reik\xc5\xa1ming\xc4\x85 4,7 mln. eur\xc5\xb3 param\xc4\x85 i\xc5\xa1 valstyb\xc4\x97s, 2015\xc2\xa0m. bir\xc5\xbeelio 23 d. per Jonines Jonavos rajono savivaldyb\xc4\x97s meras Mindaugas Sinkevi\xc4\x8dius Lietuvos Vyriausyb\xc4\x97s vadov\xc4\x85 Algird\xc4\x85 Butkevi\xc4\x8di\xc5\xb3 paskelb\xc4\x97 Jon\xc5\xb3 Respublikos garb\xc4\x97s pilie\xc4\x8diu._NEWLINE_2015\xc2\xa0m. met\xc5\xb3 pabaigoje \xc5\xa1iam projektui \xc4\xafgyvendinti i\xc5\xa1 viso buvo i\xc5\xa1leista apie 5,8 mln. eur\xc5\xb3, i\xc5\xa1 kuri\xc5\xb3 1,1 mln. eur\xc5\xb3 skyr\xc4\x97 Jonavos savivaldyb\xc4\x97. Siekiant kuo grei\xc4\x8diau pabaigti visk\xc4\x85 iki galo ir prad\xc4\x97ti eksploatuoti aren\xc4\x85, dar tr\xc5\xabko 3,6 mln. eur\xc5\xb3 (2015\xc2\xa0m. bir\xc5\xbeelio m\xc4\x97n. duomenimis). Savivaldyb\xc4\x97s meras tik\xc4\x97josi, kad pad\xc4\x97s Jonavos rajone \xc4\xafsik\xc5\xabrusi AB \xe2\x80\x9eAchema\xe2\x80\x9c (kaip 2013\xc2\xa0m. K\xc4\x97daini\xc5\xb3 arena buvo pastatyta \xc4\xafmon\xc4\x97s AB \xe2\x80\x9eLifosa\xe2\x80\x9c), taip pat koncerno Achemos grup\xc4\x97 savinink\xc4\x97 jonaviet\xc4\x97 Lyda Lubien\xc4\x97, kiti svarb\xc5\xabs akcininkai, ta\xc4\x8diau paramos i\xc5\xa1 verslo sektoriaus nebuvo sulaukta. 2015\xc2\xa0m. liepos 30 d. sprendimu d\xc4\x97l miesto administracini\xc5\xb3 rib\xc5\xb3 keitimo Jonavos rajono savivaldyb\xc4\x97s taryba, vadovaujama mero M. Sinkevi\xc4\x8diaus, nusprend\xc4\x97 \xe2\x80\x9eAchem\xc4\x85\xe2\x80\x9c i\xc5\xa1 kaimo teritorijos priskirti Jonavos miestui, taip \xc5\xbeem\xc4\x97s nuomos mokes\xc4\x8dius ateityje \xc5\xa1iai bendrovei pakeliant apie 10 kart\xc5\xb3, d\xc4\x97l adreso keitimo sukeliant b\xc5\xabtinyb\xc4\x99 skirti nema\xc5\xbeas l\xc4\x97\xc5\xa1as partneri\xc5\xb3 ir tiek\xc4\x97j\xc5\xb3 informavimui, duomen\xc5\xb3 keitimui Registr\xc5\xb3 centre, perregistruojant t\xc5\xabkstan\xc4\x8dius sutar\xc4\x8di\xc5\xb3 ir kt. \xe2\x80\x9eAchema\xe2\x80\x9c tuo buvo nepatenkinta ir vie\xc5\xa1ai i\xc5\xa1d\xc4\x97st\xc4\x97 neigiamas tokio sprendimo pasekmes. 2016\xc2\xa0m. bir\xc5\xbeelio 30 d. Jonavos rajono tarybai pripa\xc5\xbeinus netekusiu galios 2015\xc2\xa0m. liepos 30 d. sprendim\xc4\x85 d\xc4\x97l \xe2\x80\x9eAchemos\xe2\x80\x9c \xc4\xaftraukimo \xc4\xaf miesto teritorij\xc4\x85, i\xc5\xa1kart po to\xc2\xa0\xe2\x80\x93 2016\xc2\xa0m. liepos 11 d.\xc2\xa0\xe2\x80\x93 AB \xe2\x80\x9eAchema\xe2\x80\x9c skyr\xc4\x97 600 000 eur\xc5\xb3 tikslin\xc4\x99 param\xc4\x85, skirt\xc4\x85 finansuoti Jonavos sporto arenos statybas (Paramos sutart\xc4\xaf pasira\xc5\xa1\xc4\x97 AB \xe2\x80\x9eAchema\xe2\x80\x9c generalinis direktorius Ram\xc5\xabnas Miliauskas ir Jonavos rajono savivaldyb\xc4\x97s administracijos direktoriaus pavaduotojas Valdas Majauskas)._NEWLINE_2016\xc2\xa0m. vasar\xc4\x85 Jonavos rajono taryba Sporto arenai papildomai skyr\xc4\x97 300 000 eur\xc5\xb3 sum\xc4\x85, nes rangovui vykdant darbus kieme, buvo pasteb\xc4\x97ta, jog duj\xc5\xb3 ir elektros tinklai yra per auk\xc5\xa1tai, d\xc4\x97l ko reikia vykdyti papildomus, nenumatytus darbus, i\xc5\xa1taisyti spragas._NEWLINE_2017\xc2\xa0m. vasario 22 d. atidaryta.'